b'\n_START_ARTICLE_\nKrimsko-kongo\xc5\xa1ka hemoragi\xc4\x8dna vro\xc4\x8dica\n_START_SECTION_\nZnaki in simptomi\n_START_PARAGRAPH_\nPri \xc4\x8dloveku bolezen poteka kot huda oblika hemoragi\xc4\x8dne vro\xc4\x8dice. Inkubacijska doba traja 3 do 12 dni po izpostavitvi povzro\xc4\x8ditelju. Bolezen se nato pri\xc4\x8dne nenadno, z vro\xc4\x8dino, bole\xc4\x8dinami v mi\xc5\xa1icah, omotico, otrplostjo tilnika, slabostjo, bruhanje, glavobolom ter bole\xc4\x8dinami v o\xc4\x8deh in epigastri\xc4\x8dni regiji (med rebrnima lokoma). Tretji do peti dan se pojavijo krvavitve iz nosu, prebavil in se\xc4\x8dil. Od vseh hemoragi\xc4\x8dnih vro\xc4\x8dic so pri KKHV najbolj izra\xc5\xbeene krvavitve.\n_START_SECTION_\nPovzro\xc4\x8ditelj in prena\xc5\xa1anje\n_START_PARAGRAPH_\nKrimsko-kongo\xc5\xa1ko hemoragi\xc4\x8dno vro\xc4\x8dico povzro\xc4\x8da virus krimsko-kongo\xc5\xa1ke hemoragi\xc4\x8dne vro\xc4\x8dice iz rodu Naivirus in dru\xc5\xbeine Bunyaviridae. Naravni gostitelj virusa so doma\xc4\x8de \xc5\xbeivali (govedo in drobnica); pri njih pride do visoke koncentracije virusa v krvi, vendar pa bolezni ne razvijejo. Bolezen se na \xc4\x8dloveka prena\xc5\xa1a z vbodom klopa ali z neposrednim stikom z oku\xc5\xbeenimi \xc5\xbeivalskimi tkivi in krvjo. Mo\xc5\xbena je tudi oku\xc5\xbeba v bolni\xc5\xa1nici z neposrednim stikom s tkivi ali telesnimi teko\xc4\x8dinami oku\xc5\xbeenega bolnika, na primer z oku\xc5\xbeenimi medicinskimi in\xc5\xa1trumenti.'